Apr 07,2015
జీఎంఆర్‌ బృందానికి రూ.5,080 కోట్ల రైల్వే ప్రాజెక్టు పనులు
             న్యూఢిల్లీ: తూర్పు తీరానికి ప్రత్యేకంగా నిర్మంచనున్న 417 కి.మి. పొడువైన రవాణా రైల్వే లైను ప్రాజెక్టును జీఎంఆర్‌ ఇన్‌ఫ్రా నేతృత్వంలోని కన్‌సార్టియమ్‌ చేజిక్కించుకొంది. ఇంజినీరింగ్‌, ప్రొక్యూరిమెంట్‌ మరియు నిర్మాణం (ఈపీసీ) ప్రాతిపదికన నిర్మించనున్న ఈ ప్రాజెక్టు విలువ సుమారు రూ. 5,080 కోట్లగా నిలిచిందని సంస్థ బీఎస్‌ఈకి ఒక లేఖలో తెలిపింది. దీనిని ఈపీసీ ప్రాతిపదికన చేపడుతున్నందున జీఎంఆర్‌ సంస్థ భారీ మొత్తంలో దీనిలో పెట్టుబడులు పెట్టాల్సిన అవసరం ఉండదని సంస్థ వెల్లడించింది. గత నవంబరులో అంతర్జాతీయ స్థాయిలో జరిగిన బిడ్డింగ్‌ విధానంలో అతి తక్కువకు ఈ పనులను చేసేందుకు బిడ్‌ దాఖలు చేయడంతో ఈ ప్రాజెక్టు జీఎంఆర్‌ చేతికి వచ్చిందని సంస్థ తెలిపింది. ప్రపంచ బ్యాంకు నిధులతో చేపడుతున్న ఈ పనులను రెండు ప్యాకేజీల రూపంలో అమలు చేయనున్నారు. దీనిలో ప్రాజెక్టు రూపకల్పన సివిల్‌ పనులను చేపట్టడం, భవన నిర్మాణంతో పాటు ట్రాక్‌ పనులను చేపట్టడం వంటివి భాగంగా ఉన్నాయి. ఈ పనులు దాదాపు 45 నెలల్లో పూర్తి చేయాల్సి ఉంటుంది. భారత ఆర్థిక వ్యవస్థలో ఈ క్యారిడార్‌ల నిర్మాణంతో ఒక కొత్త అధ్యాయం మొదలు కానున్న సంగతి తెలిసిందే.
మీ స్నేహితులకు రికమెండ్ చెయ్యండి